Zotye Nomad

Το Zotye Nomad (επίσημο όνομα στις περισσότερες εξαγωγικές αγορές) ήταν μικρομεσαίο 5-θυρο SUV αυτοκίνητο, που παρήχθη από την κινεζική αυτοκινητοβιομηχανία Zotye Auto, από το 2007 έως το 2016. Ειδικότερα στην Κίνα, το μοντέλο κυκλοφόρησε αρχικά ως Zotye 2008 και από την ανανέωση στις αρχές του 2009 ως Zotye 5008. Το Zotye 2008 ήταν και το πρώτο αυτοκίνητο στην ιστορία της εταιρείας. Αντικαταστάθηκε το 2016 από το Zotye T300.

 Η εταιρεία Zotye International Automobile Trading Co. Ltd. ιδρύθηκε στις 14 Ιανουαρίου 2005, από τον όμιλο Zotye Holding Group. Αρχικά, η Zotye είχε συμβόλαια μόνο για εξαγωγή ανταλλακτικών αυτοκινήτων, αλλά σύντομα αποφάσισε να επεκτείνει τις δραστηριότητές της και στον τομέα της πλήρους παραγωγής αυτοκινήτων, προκειμένου να εκμεταλλευτεί τη ραγδαία ανάπτυξη της κινεζικής αγοράς αυτοκινήτου. Χωρίς καθυστέρηση, ξεκίνησε αμέσως την εξέλιξη του πρώτου της μοντέλου, υπό τον κωδικό «πρότζεκτ XS6402». Το συγκεκριμένο αυτοκίνητο κυκλοφόρησε το 2007, τους πρώτους μήνες ως Zotye RX6400, αλλά σύντομα μετονομάστηκε σε Zotye 2008 στην κινεζική αγορά, προς τιμήν των Ολυμπιακών Αγώνων του 2008 στο Πεκίνο. Από το 2008, ξεκίνησε η εξαγωγή του και σε άλλες αγορές, μεταξύ των οποίων στη Νότια Αφρική και σε αρκετά κράτη της Λατινικής Αμερικής. Στα περισσότερα κράτη διεθνώς, τα αντίτυπα εξαγωγής ονομάστηκαν Zotye Nomad, ενώ σε ορισμένες αγορές κυκλοφόρησε ως Zotye Hunter και ειδικότερα στην Ινδία ως Premier Rio και στη Χιλή ως Autorrad Outsider. Κατά την παρουσίαση, ωστόσο, το μοντέλο εισέπραξε αρνητικά σχόλια ότι δεν ήταν παρά αντίγραφο του Daihatsu Terios, το οποίο μάλιστα ήδη παραγόταν και στην Κίνα ως Huali Dario, καθώς και από την εταιρεία Anhui Anchi Motor. Για την ακρίβεια, οι σχετικές πρέσες κατασκευής του σασί είχαν εξαγοραστεί νόμιμα από την Daihatsu Motor Company Ltd. το 2006, όταν η Daihatsu λανσάρισε το Terios δεύτερης γενιάς. Ως αποτέλεσμα, το αμάξωμα του Nomad έδειχνε πανομοιότυπο με αυτό του Terios, εκτός από την μπροστινή γρίλια. Αντιθέτως, οι κινητήρες του Nomad είχαν προέλθει από τη Mitsubishi και ήταν όλοι 4-κύλινδροι σε σειρά, 16-βάλβιδοι, βενζίνης, με injection, κυβισμού 1.3 λίτρων (108 N·m) και 1.5 λίτρων (134 N·m), που έφεραν τους κωδικούς 4G13 και 4G15 αντίστοιχα. Σύντομα προστέθηκε ένας ακόμα βενζινοκινητήρας από τη Mitsubishi, ο οποίος μολονότι ονομαζόταν 4G18 είχε κυβισμό 1.6 λίτρα. Το κιβώτιο ταχυτήτων είχε προέλθει από τη Νότια Κορέα. Ως απάντηση στα επικριτικά σχόλια, η εταιρεία προέβη σύντομα σε ένα έντονο λίφτινγκ στο μοντέλο, με έντονο επανασχεδιασμό της εξωτερικής αισθητικής και τοποθέτηση των πλαϊνών φλας στους καθρέπτες. Εσωτερικά, καθιερώθηκε ένα νέο ταμπλό, με βελτιωμένη ποιότητα κατασκευής και πολύ πιο σύγχρονη αισθητική, ιδίως στον πίνακα οργάνων. Παράλληλα, ο βασικός κινητήρας 1.3 λίτρων επαναρυθμίστηκε, επιτυγχάνοντας υψηλότερη ιπποδύναμη, ενώ όλοι άρχισαν να προσφέρουν και έξτρα αυτόματο κιβώτιο, που ήταν CVT στον 1.5 λίτρων. Η νέα εκδοχή κυκλοφόρησε στις αρχές του 2009, ως Zotye 5008 στην Κίνα (λόγω της ημερολογιακής λήξης του έτους 2008) και ως Zotye Nomad II στο εξωτερικό. Μαζί με τη LUIS Motors GmbH, η Zotye έχει αναπτύξει και μια ηλεκτροκίνητη εκδοχή του Nomad, που είχε καταφέρει εξαγωγή σε κάποιες αγορές της Ευρώπης ως Luis 4U, ενώ και γενικότερα η εταιρεία στοχεύει σε μελλοντική εξαγωγή και στις Ηνωμένες Πολιτείες. Τον Απρίλιο του 2013, στο Σαλόνι Αυτοκινήτου της Σαγκάης, η Zotye παρουσίασε και μια νέα εκδοχή του 5008 με ακόμα πιο έντονο επανασχεδιασμό, το Zotye T200. Η νέα αυτή εκδοχή, έχει ένα ριζικά πιο σύγχρονο μπροστινό μέρος του αμαξώματος, καθώς και νέας σχεδίασης ταμπλό και τιμόνι. Επίσημα κυκλοφόρησε στην Κίνα στα τέλη Απριλίου, χωρίς όμως να αντικαταστήσει το 5008, το οποίο διατηρήθηκε στην παραγωγή ως μια φτηνότερη εναλλακτική λύση. Ταυτόχρονα με την παρουσίαση του T200, η Zotye ανακοίνωσε ότι είχε ξεκινήσει την εξέλιξη του διαδόχου, με βάση μια νέα πλατφόρμα και περισσότερο σε τεχνολογία της Zotye παρά της Daihatsu. Το 2016 έληξε η παραγωγή του T200 και ταυτόχρονα αντικαταστάθηκε από το εντελώς νέο μοντέλο Zotye T300, ένα μικρομεσαίο crossover SUV με αισθητική εμπνευσμένη από το Mazda CX-3. Inside Story - Double Trouble. Auto Express, 15 March 2006, page 46. Zotye Auto International Zotye Auto International/ Nomad Zotye Auto International/ Nomad II Website of Zotye in Europe (under the label LUIS)